Selänne ja Bottas olivat keulakuvina hyväntekeväisyysjärjestö Westpro4U:n kampanjassa, jonka tuotolla lahjoitettiin 26 perheelle täysi joulu ruokineen, lahjoineen ja kuusineen.

Kampanjassa myytiin pelipaikkoja maanantain otteluun, jossa Bottaksen tiimi vei voiton 4-3-lukemin. Mukana menossa olivat myös muun muassa Ville Leino ja Tuomo Ruutu.

Selänne vastasi joukkueensa kaikista maaleista, muttei äkkiseltään osannut arvata, monesko hattutemppu tämä oli uralla.

Mainos (artikkeli jatkuu alla)

Mainos (artikkeli jatkuu alla)

– Ei hajuakaan. Kun kerran vuodessa pelaa, niin tämä oli taas ihan kivaa, Selänne nauroi.

– Ja tietysti hyvän asian puolesta. Olen aina sanonut, että silloin, kun pystyy yhdistämään kivan tapahtuman ja antamaan vähän hyvää niille, jotka sitä tarvitsee, niin se on aivan loistohomma, kiekkolegenda jatkoi.

4:07 Videolla Teemu Selänne kommentoi hyväntekeväisyysottelua ja kehuu Valtteri Bottaksen kiekkotaitoja.

Bottaksella kiekkotaustaa ja se myös näkyi Selänteelle

Myös F1-kuski Valtteri Bottas onnistui maalinteossa joukkueensa noustessa voittoon. Nastolalainen kertoi aloittaneensa lapsena jääkiekon ja päätyneensä vasta sitten moottoriurheilun pariin.

– No joo, ei se pääasia ollut se maali, mutta kivaahan se on tehdä maaleja tietenkin, hän myönsi.

– Olen itse pelannut junnuna paljon lätkää ja nykyään käyn silloin tällöin kikkailemassa ja höntsäilemässä, mutta tämä oli tosi hieno juttu, että pääsimme tekemään hyvää tällä ottelulla.



– Saimme paljon jengiä kasaan. Paljon ilmoittautui porukkaa ja myös katsojia. Taas saadaan montaa nuorta autettua, Bottas sanoi.

4:13 Videolla Valtteri Bottas kertoo kiekkotaustastaan ja siitä, miltä tuntui hypätä samaan kaukaloon Teemu Selänteen kanssa.

Selänne vaikutti aidon innostuneelta Bottaksen pelaamisesta.

– (Näytti) todella hyvältä. Sen näkee, että Valtterilla on tausta kyllä. Hän luistelee hienosti ja tosi sulavasti. Ja teki hienon maalinkin.